和諸友春雪
作者：胡寅
朝代：宋

paragraphs: 蟄蟲恰好雷聲發，更聽陽春歌白雪。
仙葩亂墜絮繽紛，奇韻相高山嶮絕。
筆尖不爲風力退，酒面肯作冰澌冽。
千林萬木絢華滋，玉李銀桃幾時結。
不將瑶草充大藥，獨愛浮筠凜高節。
天公憫世緇塵土，故使萬穢蒙一潔。
涵濡之力啟豐登，后稷資爲天下烈。
手寒固已懶摶玩，齒病那敢夸嚼齧。
清歡悵然懷舊賞，白戰漫爾踵前哲。
却欣淑氣掃餘寒，杲日當天不勞揭。